 **REPUBLIKA HRVATSKA**

## **KOPRIVNIČKO-KRIŽEVAČKA ŽUPANIJA**

## **OPĆINA VIRJE**

**Jedinstveni upravni odjel**

## KLASA: 011-01/25-01/02 URBROJ: 2137-18-03/01-25-1

Virje, 14. siječnja 2025.

# PREDMET: Odluka o porezima Općine Virje

**-** Nacrt prijedloga za savjetovanje s javnošću

|  |
| --- |
| **Savjetovanje s javnošću bit će otvoreno od 14. siječnja 2025. godine do 14. veljače 2025. godine.** |
| **Adresa e-pošte na koju se šalju očitovanja zainteresirane javnosti:**  [opcina@virje.hr](mailto:opcina@virje.hr) |

# Pravna osnova

Pravni temelj za donošenje Odluke o porezima Općine Virje (u daljnjem tekstu: Prijedlog odluke) sadržan je u članku 20. i 42. Zakona o lokalnim porezima (»Narodne novine« broj 115/16., 101/17., 114/22, 114/23 i 152/24) koji propisuju da su lokalne jedinice dužne uvesti porez na nekretnine te da predstavničko tijelo jedinice lokalne samouprave svojom odlukom utvrđuje za potrebe plaćanja poreza na nekretnine, visinu poreza na nekretnine.

Nadalje, temelj za donošenje Prijedloga odluke je i članak 30. Statuta Općine Virje („Službeni glasnik Koprivničko-križevačke županije” broj 3/13/, 3/18, 6/20, 3/21. i 5/21. – pročišćeni tekst) kojim je propisano da Općinsko vijeće donosi odluke i druge opće akte kojima uređuju pitanja iz samoupravnog djelokruga

1. **Obrazloženje**

Na temelju odredbi članka 20. dosadašnjeg Zakona o lokalnim porezima („Narodne novine“ broj 115/16, 101/17, 114/22 i 114/23), bilo je propisano da jedinice lokalne samouprave (gradovi i općine) mogu uvesti sljedeće poreze: porez na potrošnju, porez na kuće za odmor i porez na korištenje javnih površina. Pritom, temeljem odredbe članka 42. navedenog Zakona predstavničko tijelo jedinice lokalne samouprave svojom odlukom utvrđuje visinu i nadležno tijelo naplate „lokalnih“ poreza.

Sukladno tome, Općinsko vijeće Općine Virje donijelo je Odluku o općinskim porezima Općine Virje ( „Službeni glasnik Koprivničko-križevačke županije“ broj 38/22) – u daljnjem tekstu: Odluka o općinskim porezima Općine Virje, kojom su utvrđen samo porez na potrošnju kao općinski porez i koji je propisan u visini 3 % što je maksimalna zakonska stopa. Općina nije uvela porez na kuće na odmor i porez na korištenje javnih površina.

Zakonom o Izmjenama i dopunama Zakona o lokalnim porezima (Narodne novine broj 152/24) članak 3. Naziv odjeljka 3. iznad članka 25. mijenja se i glasi: *»Porez na nekretnine«.*

Sukladno Zakonu o izmjenama i dopunama Zakona o lokalnim porezima Općina Virje je, kao jedinica lokalne samouprave, dužna do 28. veljače 2025. godine uskladiti važeću Odluku o općinskim porezima Općine Virje. Ovo usklađenje moguće je provesti izmjenom važeće Odluke ili donošenjem nove odluke, odlučili smo se za novu odluku radi lakšeg praćenja. Postojećem porezu na potrošnju dodaje se porez na nekretnine. Odlukom se propisuje visina poreza u rasponu od 0,60 do 8,00 eura po metru kvadratnom korisne površine nekretnine, mogućnosti oslobođenja za socijalno ugrožene građane i nadležno porezno tijelo.

Odredbe o porezu na potrošnju i nadležno tijelo naplate ostaju nepromijenjene.

Odredbe o porezu na nekretnine preuzete su iz samog Zakona. Nadležno tijelo za naplatu se određuje odlukom i to bi bila nadležna Porezna uprava, a obveza je općine da do 30. lipnja dostavi Poreznoj upravi podatke o nekretninama koje podliježu oporezivanju sa stanjem 31. ožujka tekuće godine.

Visina poreza se predlaže prema najnižoj stopi 0,60 eura po m².

Prema Zakonu o izmjenama i dopunama Zakona o lokalnim porezima (Narodne novine broj 152/24) članak 5., stavak 1.,podstavak 1. i podstavak 9. porez na nekretnine se plaća za stambene zgrade, stambeni dio stambeno-poslovnih zgrada, stanove i samostalne funkcionalne prostore namijenjene stanovanju.

Nekretnine (gospodarske zgrade) koje se koriste za smještaj poljoprivrednih strojeva, oruđa i pribora, kao i one koje služe kao proizvodni ili neproizvodni poslovni prostori, prema odluci o komunalnoj naknadi, nisu predmet oporezivanja.

Zakon propisuje i za koje se nekretnine neće plaćati na nekretnine kao npr. koje služe za stalno stanovanje,  nisu podobne za stambenu namjenu zbog drugih okolnosti i drugi slučajevi.

Do 30. lipnja napravit će se analiza podataka komunalne naknade radi utvrđenja koje nekretnine podliježu plaćanju ovog poreza. Za pretpostaviti je da takvih nije veliki broj jer se najveći broj nekretnina koristi za vlastito stanovanje. Oporezivat će se prazne nekretnine u kojima je moguće stanovanje (kuće, stanovi i kuće za odmor legalizirane za stanovanje).

Bitno je za napomenuti da se Zakonom o izmjenama i dopunama Zakona o lokalnim porezima (Narodne novine broj 152/24) člankom 6. prihod od porez na nekretnine dijeli na sljedeći način: 80% udio jedinice lokalne samouprave na čijem se području nekretnina nalazi te 20 % udio jedinice područne (regionalne) samouprave na čijem se području nekretnina nalazi. S obzirom da je to novi porez Općina Virje bi imala povećanje prihoda po toj osnovi ovisno o broju nekretnina koje se utvrde da podliježu plaćanju poreza.

Zakonom je propisan postupak utvrđivanja obveze, obveze općine prema Poreznoj upravi, izdavanje rješenja te sve ostalo potrebno za uvođenje ovog poreza te nema značaja prepisivanje tih odredbi u općinsku odluku.

# Sredstava potrebna za provedbu akta

Za provođenje ove Odluke nije potrebno osigurati sredstva u Proračunu Općine Virje za 2025. godinu

**Prijedlog Odluke upućuje se na javno savjetovanje u trajanju od 30 dana**, te će se nakon provedenog savjetovanja predložiti na usvajanje Općinskom vijeću.

Prijedlozi i mišljenja o Nacrtu prijedloga mogu se izraziti putem Obrasca e-sudjelovanje koji se dostavlja u privitku.

## **PROČELNICA:**

**Kristina Filipović, univ.mag.iur.**

U privitku:

- Nacrt prijedloga Odluke

* Obrazac za e-sudjelovanje

## NACRT PRIJEDLOGA ZA SAVJETOVANJE

Na temelju članka 20. i članka 42. Zakona o lokalnim porezima (»Narodne novine« broj 115/16., 101/17., 114/22., 114/23. i 152/24.), članka 30. Statuta Općine Virje („Službeni glasnik Koprivničko-križevačke županije“ broj 3/13, 3/18, 6/20, 3/21. i 5/21.- pročišćeni tekst), Općinsko vijeće Općine Virje, na sjednici održanoj 2025. godine donosi

# O D L U K U

# o porezima Općine Virje

**Članak 1.**

Odlukom o porezima Općine Virje (u daljnjem tekstu: Odluka) utvrđuju se vrste poreza koji se plaćaju na području Općine Virje, visina poreza, mogućnosti oslobođenja od plaćanja i nadležno porezno tijelo za utvrđivanje i naplatu poreza.

**Članak 2.**

Porezi Općine Virje su:

* porez na potrošnju i
* porez na nekretnine.

**Članak 3.**

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

**Članak 4.**

Obveznik poreza na potrošnju je pravna i fizička osoba koja pruža ugostiteljske usluge na području Općine Virje.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO propisanog Zakonom o lokalnim porezima i predaje ga do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

**Članak 5.**

Porez na potrošnju plaća se po stopi 3 %.

**Članak 6.**

Poslove u vezi s utvrđivanjem i naplatom poreza na potrošnju obavlja Jedinstveni upravni odjel Općine Virje (u daljnjem tekstu: Jedinstveni upravni odjel).

Obrazac iz članka 4. stavka 5. ove Odluke podnosi se Jedinstvenom upravnom odjelu.

**Članak 7.**

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te

nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

**Članak 8.**

Utvrđuje se visina poreza na nekretnine u visini 0,60 eura po metru kvadratnom korisne površine nekretnine.

**Članak 9.**

Od obveze plaćanja poreza na nekretnine može se osloboditi socijalno ugroženi građanin koji je korisnik zajamčene minimalne naknade.

**Članak 10.**

Nadležno tijelo za utvrđivanje i naplatu poreza na nekretnine je Porezna uprava.

**Članak 11.**

Stupanjem na snagu ove Odluke, prestaje važiti Odluka o općinskim porezima Općine Virje („Službeni glasnik Koprivničko-križevačke županije“ broj 38/22).

**Članak 12.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE VIRJE**

KLASA:

URBROJ: 2137-18-01/1-25-1

Virje, \_\_\_ veljače 2025.

**PREDSJEDNIK:**

**Davor Čižmešinkin**